Yulaf

miniaturadeimagen
El yulaf es una planta sereal del djenero Avena, de la famiya Poaceae (gramineas). La espesie mas kultivada es Avena sativa, yamada endemas yulaf. Es kullaneada tanto para la alimentasion de benadames komo para bestias, i es apresiada por su valor nutrisionalo alto .

 Etimolojiya 
El biervo yulaf es de orijin turko i es el ekivalente del biervo latino avena, ke paso a las lenguas romansas. En djudio, el biervo tomo el lugar de los biervos uzados en la peninsola iberika komo avena, aveia, alcacer, cibada i civada.

 Orijin i istoria 
La avena fue orijinalmente una planta yabani ke kresia komo mala yerba entre otros sereales, komo el trigo i la sevada. Su domestikasion prinsipio mas tadre ke la de otros granos, probavlemente en Evropa i Asia Oksidentala.

Durante la Antikita i la Edad Media, el yulaf fue mas kullaneado para alimentar bestias, espesialmente kavayos. Kon el tiempo, su konsumo por los benadames muchiguo, en partikular en rejiones de klima yelado i kon umidad, ande otros sereales kresian kon difikulta.

 Deskripsion botanika 
El yulaf es una planta ke krese durante una anyada i ke puede alkansar entre 0,6 i 1,5 metros de altesa. Tiene tijas flakas i ojas lungas i estrechas. Las flores konforman una panikula avierta, diferente de la espiga serrada del trigo. La simiente del yulaf esta guadrada por una kazika dura, ke en munchos kavzos kale ser arronjada antes del konsumo.

 Kultivo 
El yulaf se adapta bueno a klimas templados i yelados. Prefere tierra kom unidad i no tolera bien la kalor huerte. Por dita razon, es kultivado prinsipalmente en Evropa, Kanada, Rusia i partes del norte de Amerika. Puede ser kultivado tanto para la produksion de simiente komo para alimento de bestias.

 Varietas i tipos 
Egzisten munchas espesies del djenero Avena, ama la mas emportante para la alimentasion umana es Avena sativa. Los produktos mas konosidos del yulaf son:

 Yulaf integral
 Kopos de yulaf
 Farina de yulaf

 Uzo alimentario 
El yulaf se kome en varias formas, inkluyendo lapas, panes, biskochos i bevidas vejetalas. Es konsiderada un alimento saludozo por su kontenido de fibra, espesialmente beta-glukanos, i por su aporte de proteinas, vitaminas i minerales.

 Importansia ekonomika i nutrisionala 
El yulaf es importante tanto en la agrikultura komo en la alimentasion. En munchos payises es una huente esensiala de alimento para las bestias komo las vakas, i en la dieta umana es valutozo por su kontribusion a una alimentasion balansada.

 Ver endemas 

 Sereales
 Trigo
 Sevada
 Agrikultura
Kateggoría:Kultivos